དེ་བས་ང་ཚོས་ཁོར་ཡུག་སྐྱེ་དངོས་སྲུང་སྐྱོབ་ཀྱི་འབོད་སྐུལ་སྒྲོག་པའི་ཐོག་མར་མིའི་བསམ་བློ་ལ་སྲུང་སྐྱོང་གི་འབོད་སྐུལ་སྒྲོག་དགོས་པ་ཡིན་ནོ།།མིས་རྟག་ཏུ་གཞན་ལ་བལྟས་ནས་རང་ཉིད་བརྗེད་འགྲོ།དེ་བས་མིག་ལ་ས་རྡུལ་ཞིག་སོང་ན་ད་གཟོད་མིག་ཆུ་འདོན་བཞིན་འཕུར་དགོས་ནའང་ས་རྡུལ་སྔར་བཞིན་འཕུར་ཞིང་མིག་གིས་སྔར་བཞིན་རང་ཉིད་བརྗེད་འདུགརང་ཉིད་དྲན་པའི་སྐད་ཅིག་མར་ད་གཟོད་མིག་བཙུམ་ནས་རང་ཉིད་མུན་ནག་ཏུ་བསྡད་དགོས་བྱུང༌།ལྷ་མང་ས་ན་འདྲེའང་མང་སྟེ་འདྲེ་དང་ལྷ་ནི་མིའི་རྣམ་པ་འགྱུར་མ་འགྱུར་ཙམ་སྟེ་མགོ་རྟིང་ལོག་ནས་འཇིག་རྟེན་ལ་བལྟ་ན་དེ་ནི་འདྲེ་ཡིན་ལ།རྒྱང་མཐོང་བཙུགས་ནས་འཇིག་རྟེན་ལ་བལྟ་ན་དེ་ནི་ལྷ་ཡིན་ནོ།།མིའི་སྐྱོན་ཆ་ནི་རང་ལ་སྐྱོན་ཡོད་པ་དེ་མ་ཡིན་པར་སྐྱོན་ཆ་ཁས་མི་ལེན་ཞིང་འགེབས་པ་དེ་ཡིན།།དེ་བས་རྩོད་པ་མང་བོ་ཞིག་ནི་ཕན་ཚུན་གྱི་སྐྱོན་ཆ་ཆུང་ངུ་དག་ཇེ་ཆེ་རུ་བཏང་སྟེ་སྐྱོན་ཆ་ཆེན་པོ་ཞིག་འབྱུང་དུ་འཇུག་པ་དེ་ཡིན།མིའི་བཟང་ཆ་ནི་རང་ལ་བཟང་ཆ་ཡོད་པ་དེ་མ་ཡིན་པར་བཟང་ཆ་དར་སྤེལ་དུ་གཏོང་བ་དེ་ཡིན།ཞི་བདེའི་ཆེད་དུ་དམག་འཁྲུག་མི་རྒྱག་ཀ་མེད་ཡིན་ལ་དམག་འཁྲུག་གི་ཁྲོད་ནས་ཞི་བདེ་མི་གླེང་ཀ་མེད་ཡིན་ནོ།།ཞི་བདེ་དང་དམག་འཁྲུག་ནི་བདེན་དྲང་དང་ནོར་འཁྲུལ་བར་གྱི་གནད་དོན་ཡིན་ལ་བསམ་པའི་དཔལ་ཡོན་དང་དངོས་པོའི་དཔལ་ཡོན་བར་གྱི་འཐབ་རྩོད་ཀྱང་ཡིན་ནོ།།ཞི་བདེ་ནི་གནས་ལུགས་གླེང་བའི་སྡར་མ་ཞིག་མིན་ལ་དམག་འཁྲུག་ནི་བདེན་དོན་རྩོད་པའི་དཔའ་བོ་ཞིག་དེ་བས་ཀྱང་ཡིན་མི་སྲིད་དོ།།ད་ལྟ་མི་ལ་དགོས་པ་ནི་གནད་དོན་མ་ཡིན་པར་གནས་ལུགས་ཡིན་ལ།གནས་ལུགས་མཁོ་བ་ནི་ཁྲིམས་ལུགས་མ་ཡིན་པར་བརྩེ་བ་ཡིན་ནོ།།ད་ལྟའི་འཇིག་རྟེན་ནི་ཁྲིམས་ལུགས་མང་ཡང་བརྩེ་བ་མེད་པའི་གྲོང་ཁྱེར་ཞིག་ཡིན་ལ་ཀུན་སྤྱོད་ཀྱི་གནས་ལུགས་ཤོར་བའི་འཇིག་རྟེན་འདིར་མཁོ་བ་ནི་མེ་སྒོར་མ་ཡིན་པར་བདེན་དྲང་ཡིན་ནོ།།མི་ཆེས་འཇིགས་པ་ནི་དམྱལ་བ་ཡིན་ཏེ་དམྱལ་བ་ན་བདེན་དྲང་གི་ཚངས་ཐིག་ཡོད་པས་སུས་ཀྱང་གཡོ་སྒྱུ་བྱེད་མི་ཐུབ་པའི་ཕྱིར་རོ།།